*proiect*

**GUVERNUL REPUBLICII MOLDOVA**

**HOTĂRÎRE nr.\_\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_\_\_2018**

**pentru modificarea unor hotărîri ale Guvernului**

Guvernul **HOTĂRĂŞTE:**

**1.**Anexa nr. 1 la Hotărârea Guvernului nr. 965 din 17 noiembrie 2014 „Pentru aprobarea Regulamentului privind organizarea şi funcţionarea Sistemului automatizat de supraveghere a circulaţiei rutiere „Controlul traficului” şi modificarea Concepţiei Sistemului automatizat de supraveghere a circulaţiei rutiere „Controlul traficului” (Monitorul Oficial al Republicii Moldova, 2014, nr. 352-357, art. 1043) se modifică după cum urmează:

1)La punctul 2:

a) la noțiunea ,,*administrator tehnico-tehnologic al Sistemului”*, cuvintele „în baza contractelor încheiate cu posesorul”, se completează cu textul „precum și partenerii în cadrul proiectelor de parteneriat public-privat”;

b) la noțiunea ,,*furnizor de infrastructură”*, cuvintele „instituțiile publice autonome”, se completează cu textul „precum și partenerii în cadrul proiectelor de parteneriat public-privat”;

c) noțiunea *„operator”*, se completează cu textul „precum și partenerii în cadrul proiectelor de parteneriat public-privat”;

d) noțiunea „*subregistrator*” se completează cu textul „precum și partenerii în cadrul proiectelor de parteneriat public-privat”;

e) noțiunea „*utilizator*”, se completează cu textul „precum și partenerii în cadrul proiectelor de parteneriat public-privat”.

2) La pct. 8, textul ,,Deținătorul și registratorul Sistemului este Serviciul Tehnologii informaționale”, se completează cu textul „inclusiv și partenerii în cadrul proiectelor de parteneriat public-privat”.

**2.** Punctul 11 din Concepţia Sistemului automatizat de supraveghere a circulaţiei rutiere „Controlul traficului”, aprobată prin Hotărârea Guvernului nr. 40 din 17 ianuarie 2012 (Monitorul Oficial al Republicii Moldova, 2012, nr. 21-24, art. 61), se modifică după cum urmează:

1) Alineatul unu se completează cu textul, „inclusiv și partenerii în cadrul proiectelor de parteneriat public-privat”.

2) Alineatul al doilea va avea următorul cuprins: „Serviciul tehnologii informaţionale din subordinea Ministerului Afacerilor Interne, inclusiv și partenerii în cadrul proiectelor de parteneriat public-privat, în calitate de deţinători, realizează atribuţiile privind asigurarea funcţionalităţii întregului Sistem, prin crearea, implementarea, ţinerea, dezvoltarea şi mentenanţa acestuia”.

**PRIM-MINISTRU Pavel FILIP**

**Contrasemnează:**

Ministrul afacerilor interne Alexandru JIZDAN

Ministrul economiei și infrastructurii Chiril GABURICI

**NOTĂ INFORMATIVĂ**

**la proiectul hotărârii Guvernului pentru modificarea unor**

**hotărîri ale Guvernului**

|  |
| --- |
| **1.Denumirea autorului şi, după caz, a participanţilor la elaborarea proiectului** |
| Ministerul Afacerilor Interne |
| **2.Condiţiile ce au impus elaborarea proiectului de act normativ şi finalităţile urmărite** |
| Proiectul actului normativ a fost elaborat în scopul implementării Legii nr. 179-XVI din 10 iunie 2008 cu privire la parteneriatul public-privat și implică realizarea proiectului privind *Crearea Sistemului Automatizat de Supraveghere a Siguranţei Publice şi Rutiere în Republica Moldova” (SASSPR)*, prin modalitatea Project-Build-Operate-Transfer (PBOT), prin care proiectarea, construcţia şi operarea obiectului parteneriatului public-privat, vor fi transferate către partenerul public după finalizarea parteneriatului.  Analizând cadrul normativ, implicit Legea nr. 133 din 08 iulie 2011 privind protecţia datelor cu caracter personal, Legea nr. 71 din 22 martie 2007 cu privire la registre, se atestă faptul că la momentul actual prevederile Regulamentului privind organizarea şi funcţionarea Sistemului automatizat de supraveghere a circulației rutiere ,,Controlul traficului” şi modificarea Concepţiei Sistemului automatizat de supraveghere a circulaţiei rutiere ,,Controlul traficului”, aprobat prin Hotărîrea Guvernului nr. 965 din 17 noiembrie 2014, necesită a fi ajustate la prevederile Legilor menţionate.  Astfel, în temeiul art. 3 din Legea nr. 133/2011 privind protecţia datelor cu caracter personal, reținem că **operator** este persoana fizică sau persoana juridică de drept public sau privat, inclusiv autoritatea publică, orice altă instituţie ori organizaţie care, în mod individual sau împreună cu altele, stabileşte scopurile şi mijloacele de prelucrare a datelor cu caracter personal prevăzute în mod expres de legislaţia în vigoare, iar **persoană împuternicită de către operator** denotă persoana fizică sau juridică de drept public ori de drept privat, inclusiv autoritatea publică şi subdiviziunile ei teritoriale, care prelucrează date cu caracter personal în numele şi pe seama operatorului, pe baza instrucţiunilor primite de la operator.  Prin urmare, persoana fizică sau **persoana juridică de drept privat** poate fi operator al datelor cu caracter personal.  Concomitent, ţinem să reliefăm prevederile art. 11 alin.(3) din Legea nr 71/2007 cu privire la registre, care la rândul lor reglementează expres faptul că, posesorul registrului poate delega o serie de funcţii privind ţinerea registrului deţinătorului registrului şi/sau registratorului. Delimitarea atribuţiilor între posesor și registrator se stabileşte în regulamentul registrului respectiv. |
| **3.Principalele prevederi ale proiectului şi evidenţierea elementelor noi** |
| Pentru asigurarea implementării proiectului de parteneriat public - privat, se impune amendarea anexei nr. 1 la Hotărîrea Guvernului nr. 965/2014, în partea ce ține de pct. 2 și pct. 8 al acesteia. Operarea modificărilor se va realiza implicit la noțiunile *,,furnizor de infrastructură”, „operator”, ,,administrator”, ,,subregistrator”, ,,utilizator”,* noțiuni care se vor completa cu textul „precum și partenerii în cadrul proiectelor de parteneriat public-privat”, și a Concepţiei Sistemului automatizat de supraveghere a circulaţiei rutiere „Controlul traficului”, aprobată prin Hotărîrea Guvernului nr. 40 din 17 ianuarie 2012.  De altfel, lipsa completărilor în cauză face imposibilă dezvoltarea cu succes a unui parteneriat public – privat, în partea ce ține de implementarea infrastructurii tehnico-informaţionale necesare supravegherii tehnice a traficului rutier şi acumularea informaţiilor privind încălcările circulaţiei rutier în timp real, fapt pentru care este imperativă amendarea în cauză. |
| **4.Fundamentarea economico-financiară** |
| Implementarea prezentului proiect nu necesită alocarea mijloacelor financiare suplimentare. |
| **5.Modul de încorporare a actului în cadrul normative în vigoare** |
| Prezentul proiect, se încadrează perfect în cadrul normativ în vigoare. |
| **6.Avizarea şi consultarea publică a proiectului** |
| În scopul respectării prevederilor Legii nr. 239-XVI din 13 noiembrie 2008 privind transparenţa în procesul decizional, anunţul privind iniţierea procesului de elaborare a proiectului hotărârii Guvernului pentru modificarea unor hotărîri ale Guvernului, urmează a fi plasat pe pagina oficială a Ministerului Afacerilor Interne, în directoriul Transparenţa decizională/Consultări publice. |
| **7.Constatările expertizei anticorupţie** |
| Proiectul a fost expediat Centrului Naţional Anticorupţie pentru efectuarea expertizei anticorupție. |
| **8.Constatările expertizei juridice** |
| Proiectul a fost remis Ministerului Justiţiei pentru efectuarea expertizei juridice. |

**Ministru Alexandru JIZDAN**